
Text rozhodnutia
Súd: Krajský súd Bratislava Spisová značka: 1S/239/2010 Identifikačné číslo súdneho spisu: 1010201730 Dátum vydania rozhodnutia: 09. 02. 2012 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2012:1010201730.1 Uznesenie Krajský súd v Bratislave v právnej veci žalobcu: Winters, s.r.o., IČO 35752572, so sídlom Mariánska 7, Bratislava, právne zastúpený: JUDr. Juraj Hadrbulec, advokát, so sídlom Riečna 2, Bratislava, proti žalovanému: Správa katastra pre hlavné mesto Slovenskej republiky, so sídlom Ružová dolina 27, Bratislava, o preskúmanie zákonnosti rozhodnutia žalovaného č. V 20836/10 zo dňa 20.8.2010, takto r o z h o d o l : Súd konanie z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : Žalobca sa žalobou doručenou Krajskému súdu v Bratislave dňa 28.9.2010 domáhal preskúmania zákonnosti rozhodnutia žalovaného č. V 20836/10 zo dňa 20.8.2010, ktorým žalovaný podľa § 31 ods. 3 zákona č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam povolil vklad vlastníckeho práva do katastra nehnuteľností k nehnuteľnostiam nachádzajúcich sa v katastrálnom území L. Y., pozemok registra C KN, parcelné číslo 8271/1, zastavané plochy a nádvoria o výmere 372 m2 v prospech JUDr. C. T., Ing. Y. T. a Ing. Arch. E. T.. Žalovaný správny orgán vo svojom vyjadrení zo dňa 20.12.2011 doručeného Krajskému súdu v Bratislave dňa 29.12.2011 uviedol, že konanie o proteste prokurátora proti rozhodnutiu o povolení vkladu č. V 20836/10 zo dňa 20.8.2010 bolo právoplatné ukončené dňa 12.5.2011, kedy nadobudlo právoplatnosť rozhodnutie Úradu geodézie, kartografie a katastra Slovenskej republiky č PO-3107/2011/ Ja. Príslušný správny orgán dospel k záveru, že protestu prokurátora je potrebné vyhovieť a rozhodnutím č. PO - 3107/2011/Ja zo dňa 3.5.2011 zmenil výrok inak vecne správneho rozhodnutia katastrálneho úradu č VO 120/10-KB o vyhovení protestu prokurátora, nakoľko v ňom absentovalo označenie správy katastra, ktorej rozhodnutie sa zrušuje, príslušné ustanovenia zákona a formulácia „ a vec vracia na ďalšie konanie“. Rozhodnutie Katastrálneho úradu v Bratislave č. Vo 120/10-KB zo dňa 2.12.2010, ktorým bolo vyhovené protestu prokurátora a zrušené rozhodnutie žalovaného č. V 20836/10 zo dňa 20.8.2010, nadobudlo právoplatnosť dňa 12.5.2011. Podľa § 250 ods. 1 O.s.p., účastníkmi konania pri rozhodovaní súdov o žalobách proti rozhodnutiam a postupom správnych orgánov podľa druhej hlavy piatej časti O.s.p. sú žalobca a žalovaný. Podľa § 250 ods. 4 O.s.p., je pri rozhodovaní správneho orgánu vydaného v správnom konaní žalovaným správny orgán, ktorý rozhodol v poslednom stupni. Podľa § 250d O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Podľa R 11/2008, ak zanikne rozhodnutie ako predmet súdneho prieskumu počas súdneho konania, v konaní nemožno pokračovať, preto sa konanie pred súdom musí zastaviť. Nakoľko zanikol predmet súdneho prieskumu rozhodnutím a to tak, že rozhodnutím č. PO-3107/2011/Ja bolo vyhovené protestu prokurátora s tým, že rozhodnutie žalovaného č. V 20836/10 zo dňa 20.8.2010 sa zrušilo a vec bola vrátená na ďalšie konanie, Krajský súd v Bratislave konanie zastavil. O náhrade trov konania rozhodol súd podľa § 146 ods. 1 písm. c) O.s.p., pretože v prípade zastavenia konania nemá žiaden z účastníkov právo na ich náhradu. Toto rozhodnutie senát KS prijal pomerom hlasov 3:0 (§ 3 ods. 9 zákona číslo 757/2004 Z.z. v znení zákona číslo 33/2011). Poučenie: Proti tomuto rozsudku je možné podať odvolanie v lehote 15 dní odo dňa jeho doručenia, a to písomne, v štyroch vyhotoveniach na Najvyšší súd Slovenskej republiky prostredníctvom Krajského súdu v Bratislave. V odvolaní sa má uviesť, ktorému súdu je určené, kto ho robí, ktorej veci sa týka, čo sleduje, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1010201730.1 (dáta aktuálne k 30. 10. 2026). Záväzné je znenie zverejnené súdom.




